**Становище**

**от проф. д-р Милияна Каймакамова**, Софийски университет „Св. Климент Охридски”, професионално направление 2.2. История и Археология за материалите, предоставени за участие в конкурс за заемане на академичната длъжност „професор“ по професионално направление 2.2. История и археология (Българска историография-Историческа периодика) за нуждите на Исторически факултет при Софийски университет „Климент Охридски“, обявен в ДВ бр. 96/ 19. 11. 2021 г.

В конкурса като единствен кандидат участва доц. д-р Тодор Александров Попнеделев. Процедурата и произтичащите от нея изисквания във връзка с провеждането на конкурса, видно от представената документация, са спазени. При запознаването ми с нея не установих допуснати нарушения. Кандидатът е изпълнил минималните национални изисквания по чл. 26 от ЗРАСРБ.

Доц. Попнеделев е трайно свързан с учебната и научна дейност на Исторически факултет на Софийски университет „Св. Климент Охридски“. През 1989 г. той защитава успешно докторска дисертация на тема „Формиране на историческите възгледи на проф. Васил Златарски“, а през 1990 г. е назначен за ст. асистент в катедрата по История на България. През 2005 г. Т. Попнеделев се хабилитира като доцент. В периода 2007-2019 г. той участва активно в управлението на факултета първоначално като зам.-декан (2007-2015), а след това е избран за негов декан (2015-2019). През 2013 г. става за председател на работния комитет на Третия конгрес по българистика, а впоследствие и председател на Международната асоциация по българистика. Същевременно през тези години г-н Попнеделев е член на редколегията на Третия конгрес по българистика и на сп. „Минало“. Той участва в издаването на различни авторитетни исторически сборници и списания като техен редактор и съставител. Многобройни са неговите участия в различни значими международни и национални научни форуми, проекти, договори, изложби и др.

На обявения конкурс кандидатът се представя с общо 16 заглавия, от които 2 монографии, 14 статии и студии. Тези трудове представят основните теми, разработвани от г-н Попнеделев след избора му за „доцент“, а именно: характеристика на историографското наследство на видни български медиевисти (В. Златарски, Ю. Трифонов, Д. Ангелов и др.), творили през XX в., проучване на изследванията по средновековна българска история, публикувани в ГСУ-ИФФ в периода 1905-1945 г., историята на модерната българска историография през края на XIX и през XX в., проявите на държавната политика за европеизация на историческите знания в следосвобожденска България, реконструкцията на миналото и осмислянето на историята от школувания историк, ролята на личността в историята. В своята цялост те показват стремежа на доц. Попнеделев към разширяване на научната проблематика в зависимост от конкретно проучвания архивен материал и от необходимостта да се положат на по-подробен анализ по-слабо проучени историографски проблеми. Преценени от историческа гледна точка, публикациите имат значение за по-нататъшното развитие и изследване на историята на българската историография от ново и най-ново време.

Със своите научни дирения доц. Попнеделев допринася за създаването на една по-пълноценна характеристика на факторите и условията, изиграли съществена роля за формиране облика на българската историческа наука, посветила се на проблемите, свързани с националното ни единство през XX в. Особено полезни са неговите наблюдения и изводи относно темповете и спецификата, с които се отличават трите основни периода в нейното развитие (приложения 3,4,6). Авторът акцентира върху значението на държавните институции, методологията и постиженията на учените в проучването на миналото на българските земи и българите. Бих искала да отбележа също така, че в тези свои трудове колегата Попнеделев отделя специално място на развитието на университетската историческа наука и ролята на нейните представители за издигане на нивото на българската историография. Това е още един важен принос на изследванията му, посветени на историята на модерната българска историопис. Същевременно той прави успешен опит за открояване на характерните черти на марксистко-ленинската методология, станали задължителни за историците след 1944 г. Полезни за бъдещите проучвания са и аналитичните му преценки за значението на демократичните промени след ноември 1989 г. за появата на новите тенденции в изследването на националната ни история, свързани с възстановяването на плурализма при осмислянето на миналото и оттеглянето на държавната намеса в историческия дискурс.

В друга група от трудовете си Т. Попнеделев, базирайки се на солиден архивен материал, се насочва към разкриване на значимостта на нормативните документи и въобще на държавната политика в периода 1878/1879-1989 г. за опазване културно-историческото ни наследство и развитието на архивното дело. На анализ се подлага ролята на просветните и научни институции за разпространението на научнообосновани исторически знания сред българско общество. Подчертава се ролята на учебникарската литература, научната периодика и ролята на професионалните историци за формирането на устойчиви исторически знания (приложение 5, 10).

Познавайки сравнително отблизо научно-тематичното развитие на доц. Т. Попнеделев имам пълно основание да изтъкна, че една от централните теми, трайно заели място в неговото творчество, е свързана с подробното изследване на научното дело на един от класиците на българската медиевистика, а именно – В. Златарски. Този него траен интерес започва да се формира с първия му успешен опит в проучването на обемистото научно творчество на именития български медиевист, чийто видим резултат бе защитата на посочената по-горе докторска дисертация. Видно от списъка на публикациите, представени за участие в конкурса за професор, Т. Попнеделев се връща отново към тази тема, разширявайки и обогатявайки я документално (приложение 2, 7, 8). Сред тях най-значима от историографска гледна точка е монографията, озаглавена „Изграждането на Васил Златарски като историк и преподавател“ (София, Анамнезис, 2021). Нейният прочит ми дава основание да изтъкна, че това е първото по рода си цялостно изследване върху научното творчество на В. Златарски. Преди всичко Т. Попнеделев в съумял да свърже в едно цяло двете водещи начала в изследователската дейност на учения, а именно позитивизма и изворознанието, В монографията, последователно се разглеждат образованието и специализациите на учения в чужбина, философските и методологически принципи, от които се ръководи Златарски в изследователската си работа като позитивист, неговите приноси в проучването на историята на средновековна България, както и в други периоди от българската история.

Най-значимо място сред представените за рецензиране трудове има хабилитационният труд на доц. Т. Попнеделев, озаглавен „Българското средновековие по страниците на Годишник на Софийски университет. Историко-филологически факултет (1905-1945) “, София 2022. В Предговора на своя труд, с.11, той посочва причината за избора на тази тема, споделяйки следното: „В заниманията ми със следосвобожденска българска историография сред научната периодика ясно се очерта ролята на „Годишник на Софийския университет. Историко-филологически факултет“ като огледало в развитието на науката ни и същевременно фактор за нейния напредък. Именно това ме подтикна да разгледам публикации, свързани основно с проучването на Българското средновековие, което доминира по страниците на „Годишник…“-а“. Даден е подробен отговор на въпроса за причините, обусловили засиления интерес на учените към изследването на българската средновековна история.

Запознаването с тях поражда един въпрос, който бих искала да задам на доц. Попнеделев. Той се свежда до следното – дали всеобщите настроения за национално обединение, обхванали българското общество в края на XIX и през първата на XX в., не са били друга основателна причина за този засилен научен интерес към Българското средновековие?

В монографията на анализ са подложени общо четиридесет и пет изследвания, които са дело на тринадесет автори. Статиите и студиите са разпределени в три глави, съобразно проучването на проблемите, свързани с историята на ранносредновековна България до 1018 г., периода на византийската власт в българските земи през XI-XII в. и на възобновеното Българско царство през 1185 г. Приносите на този труд са в няколко насоки. Преди всичко в него са изяснени основните теми, методологията и методиката, следвани от авторите при тяхното разработване. Разкрити са техните заслуги за развитието и утвърждаването на университетската медиевистика, както и утвърждаването на Годишника като важен фактор за развитието на българската историография в периода между двете световни войни. Стига се до основния извод, че за един кратък период от време медиевистите – историци, археолози, литератури, филолози, изкуствоведи и др. постигат голям напредък в развитието на хуманитаристиката.

След запознаването с научните трудове и посочването на съдържащите се в тях приноси, намирам за основателно да дам своя положителен вот за избор **на доц. д-р Тодор Александров Попнеделев** на академичната длъжност **„професор“** по професионално направление 2.2. История и археология (Българска историография-Историческа периодика).

23. 02.2022 г. Автор на становището:

София проф. д-р Милияна Каймакамова